CELEX: 32018R0980
Language: mt
Date: 2018-07-11 00:00:00
Title: Regolament ta' Implimentazzjoni tal-Kummissjoni (UE) 2018/980 tal-11 ta' Lulju 2018 li jemenda r-Regolament ta' Implimentazzjoni (UE) Nru 815/2012, fir-rigward tal-iskambju ta' informazzjoni bejn l-Istati Membri biex jiġu identifikati persuni taxxabbli li jużaw l-iskema mhux tal-Unjoni

12.7.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 176/9
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/980
   tal-11 ta' Lulju 2018
   li jemenda r-Regolament ta' Implimentazzjoni (UE) Nru 815/2012, fir-rigward tal-iskambju ta' informazzjoni bejn l-Istati Membri biex jiġu identifikati persuni taxxabbli li jużaw l-iskema mhux tal-Unjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (UE) Nru 904/2010 tas-7 ta' Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (1), u b'mod partikolari l-Artikolu 44(1), it-tieni subparagrafu tal-Artikolu 44(2), l-Artikolu 45(1) u (2), u l-Artikolu 51(1) tiegħu,
   Billi:
   
               (1)
            
            
               Ir-Regolament ta' Implimentazzjoni tal-Kummissjoni (UE) Nru 815/2012 (2) jistabbilixxi regoli dettaljati għall-applikazzjoni tar-Regolament (UE) Nru 904/2010, b'mod partikolari f'dak li għandu x'jaqsam mat-trasmissjoni ta' informazzjoni dwar ir-reġistrazzjoni ta' persuni taxxabbli li jużaw skemi speċjali għal servizzi tat-telekomunikazzjoni, servizzi tax-xandir jew servizzi elettroniċi previsti fil-Kapitolu 6 tat-Titolu XII tad-Direttiva tal-Kunsill 2006/112/KE (3).
            
         
               (2)
            
            
               Wara l-emenda tal-Artikoli 358a u 361 tad-Direttiva 2006/112/KE bid-Direttiva tal-Kunsill (UE) 2017/2455/ (4), persuni taxxabbli mhux stabbiliti fil-Komunità li huma identifikati għal skopijiet ta' taxxa fuq il-valur miżjud (VAT) fi ħdan il-Komunità, mill-1 ta' Jannar 2019, se jkunu jistgħu jużaw l-iskema speċjali stabbilita fit-Taqsima 2 tal-Kapitolu 6 tat-Titolu XII tad-Direttiva 2006/112/KE (minn hawn 'il quddiem “skema mhux tal-Unjoni”), għal servizzi tat-telekomunikazzjoni, servizzi tax-xandir jew servizzi elettroniċi fornuti lil persuni mhux taxxabbli li huma stabbiliti fi Stat Membru jew li għandhom l-indirizz permanenti tagħhom fi Stat Membru jew li normalment huma residenti fih.
            
         
               (3)
            
            
               Il-messaġġ elettroniku komuni għat-trażmissjoni ta' informazzjoni biex jiġu identifikati l-persuni taxxabbli li jużaw l-iskema mhux tal-Unjoni stabbilita fil-kolonna B tat-tabella fl-Anness I tar-Regolament ta' Implimentazzjoni (UE) Nru 815/2012 jenħtieġ għalhekk li jiġi emendat skont dan.
            
         
               (4)
            
            
               Għal raġunijiet ta' konsistenza, dan ir-Regolament jenħtieġ li jibda japplika mill-istess data bħad-dispożizzjonijiet tad-Direttiva (UE) 2017/2455 li tintroduċi l-possibbiltà għal persuni taxxabbli mhux stabbiliti fil-Komunità li huma identifikati għal skopijiet ta' VAT fi ħdan il-Komunità li jużaw din l-iskema speċjali.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Kooperazzjoni Amministrattiva,
            
         ADOTTAT DAN IR-REGOLAMENT:
   Artikolu 1
   Fil-kolonna B tat-tabella fl-Anness I tar-Regolament ta' Implimentazzjoni (UE) Nru 815/2012, it-test fil-kaxxa numru 16 huwa mibdul b'dan li ġej:
   
      “Dikjarazzjoni elettronika li l-persuna taxxabbli mhijiex stabbilita fi ħdan l-Unjoni”
   
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Jannar 2019.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Lulju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 268, 12.10.2010, p. 1.
   
      (2)  Ir-Regolament ta' Implimentazzjoni tal-Kummissjoni (UE) Nru 815/2012 tat-13 ta' Settembru 2012 li jistabbilixxi regoli ddettaljati għall-applikazzjoni ta' Regolament tal-Kunsill (UE) Nru 904/2010, dwar skemi speċjali għal persuni taxxabbli li mhumiex stabbiliti li jfornu servizzi tat-telekomunikazzjoni, tax-xandir jew servizzi elettroniċi lil persuni mhux taxxabbli (ĠU L 249, 14.9.2012, p. 3).
   
      (3)  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
   
      (4)  Id-Direttiva tal-Kunsill (UE) 2017/2455 tal-5 ta' Diċembru 2017 li temenda d-Direttiva 2006/112/KE u d-Direttiva 2009/132/KE fir-rigward ta' ċerti obbligi tat-taxxa fuq il-valur miżjud għall-provvisti ta' servizzi u għall-bejgħ mill-bogħod ta' oġġetti (ĠU L 348, 29.12.2017, p. 7).